Η ιστορία του μελιού ξεκινά από τους αρχαίους χρόνους, όπου κατείχε ιδιαίτερη θέση στην καθημερινή διατροφή. Οι αρχαίοι Έλληνες πίστευαν ότι οι θεοί του Ολύμπου τρέφονταν με μέλι (Νέκταρ των Θεών). Σύμφωνα με την ελληνική μυθολογία, με μέλι ανατράφηκε ο Δίας από τη νύμφη Μέλισσα στο Δικταίο Άντρο, και μέλι προσέφεραν οι αρχαίοι στις τελετές θυσίας προς τους θεούς. Στην περίοδο της Βυζαντινής αυτοκρατορίας το μέλι ήταν μέρος της διατροφής, ιδιαίτερα στα μοναστήρια. Σήμερα η παγκοσμίως αναγνωρισμένη Μεσογειακή Διατροφή και ιδιαίτερα η Κρητική Δίαιτα, στην οποία οι Κρητικοί οφείλουν την υγεία και τη μακροβιότητά τους, περιλαμβάνει το μέλι ως την κύρια γλυκαντική ουσία. Σημαντική είναι και η συμβολική σημασία του μελιού, καθώς από την αρχαιότητα έως σήμερα θεωρείται σύμβολο γονιμότητας και ευζωίας. Σχετικά με τη θρεπτική αξία του μελιού, αυτή είναι αδιαμφισβήτητα μεγάλη. Το μέλι περιέχει απλά σάκχαρα που απορροφώνται άμεσα από τον οργανισμό, αποτελώντας μια γρήγορη πηγή ενέργειας. Περιέχει επίσης βιταμίνες και πολύτιμα ιχνοστοιχεία.